Mladi u američkoj politici
Mnogi od otprilike 56 milijuna američkih državljana u dobi od 18 do 34 godine zaista utječu na zbivanja u društvu, a ne samo onih 25 mi
U Sjedinjenim Državama, odziv birača na izborima uglavnom je manji nego u drugim razvijenim zemljama. Na posljednjim predsjedničkim izborima glasala je samo polovica birača iz dobne skupine mlađih od 34 godine. No, velik broj mladih Amerikanaca politički je aktivan na druge načine: agitirajući u korist raznih političkih ciljeva među studentima na fakultetima, voluntirajući na političkim skupovima, ili se i sami natječući za neku izbornu funkciju. Naša novinarka je razgovarala s nekima od politički aktivnih mladih ljudi, kod kojih politički žar i više nego nadoknađuje neiskustvo njihove dobi. Diljem Amerike, kada se ljudi kandidarju za političke funkcije, njihove obitelji ih često prate na predizbornoj kampanji. Tako je bilo i jednog sunčanog jutra u studenom, ispred jedne srednje škole u Marylandu, gdje se okupila grupa ljudi, noseći u rukama transparente kućne izrade, kako bi najavila početak jedne predizborne kampanje. Dvije mlade žene – stare 19, odnosnu 21 godinu – duboko su udahnule prije nego što su počele govor u kojem su predstavile člana svoje obitelji. "One, međutim, nisu govorile o svom ocu, ili djedu, ili ujaku. Govorile su o svom tek neznatno starijem bratu, Domu Cirincioneu". Gospodin Cirincione je tek u svibnju diplomirao, no, za svoj prvi posao ne želi raditi iza scene za nekog političara – on želi sam biti političar, u dobi od 22 godine. "Mislim da je to dobra stvar, jer toliko mnogo ljudi misli da mladi u čitavoj zemlji, u ovoj saveznoj državi i u ovom okrugu, nemaju nikakvog utjecaja na društvo. Ustvari, oni ga imaju". Mnogi od otprilike 56 milijuna američkih državljana u dobi od 18 do 34 godine zaista utječu na zbivanja u društvu, a ne samo onih 25 milijuna koji su glasali na predsjedničkim izborima 2000. godine. Na fakultetima, u uredima političara, pa i u samom Kongresu, mladi ljudi oblikuju budućnost kroz politiku. Oni voluntiraju, oni zagovaraju određene stvari, oni sudjeluju u predizbornim kampanjama. A neki, poput gospodina Cirincionea, i sami se kandidiraju za političke funkcije. Neki su ih i izborili unatoč – ili, možda, baš zbog! – svoje mladosti. Will Campos služi prvu godinu svog mandata kao lokalni političar u Marylandu, zastupajući oko 90 tisuća građana. U dobi od 31 godine, on je najmlađi vijećnik okruga Prince George. " Bio sam potpuni novajlija u politici – tako mlad, i prvi hispanik ... i prvi imigrant koji je ikad bio izabran na tu funkciju. Kada sam se kandidrao, sve su te stvari bile korištene kao argumenti protiv mene, uključujući i moju dob. No, ja sam svoju dob iskoristio tako da sam fizički radio tijekom kampanje više od bilo koga drugoga: dok su moji suparnici govorili 'o, on je premlad za to', ja sam kucao na vrata birača i licem-u-lice im govorio da mogu obavljati taj posao". Will Campos kaže da nije planirao postati političar, ali se našao uvučen u politiku kada ga se zapitalo bi li u okrugu bio osoba za vezu s latino-američkom zajednicom. Upravo dok se pitao kako bi mogao još više pomoći svojem susjedstvu, saznao je za upražnjeno mjesto okružnog vijećnika i odlučio se kandidirati. 'To je bila sjajna prilika da mogu nešto stvarno i učiniti u zajednici koja je od mene učinila ono što sam danas,' kaže on. ... No, ne idu svi političari u ured upravo u susjedstvu koje zastupaju, ili koje smatraju svojim domom. Tridesetak kilometara od ureda gospodina Camposa u merilendskim predgrađima, Patrick McHenry svaki dan korača mramornim hodnicima Capitola u Washingtonu. Tek mu je 30 godina, ali već radi u središtu američke političke moći, u Kongresu. "Neki se šale da izgledam kao prosječni kurir na Capitol Hillu ili kao praktikant. Isprva je bio pravi izazov ići po zgradi a da me pritom policija prepozna kao zastupnika u Kongresu, tako da bih mogao ući na zasjedanja". Gospodin McHenry, zastupnik iz Sjeverne Caroline, najmlađi je kongresmen u najstarijem sazivu zakonodavaca u povijesti Amerike: prosječna dob trenutnih članova Kongresa iznosi 56 godina. Većini svojih kolega, on izgleda kao vršnjak njihove djece ili čak unučadi. No, vanjski izgled vara: kada progovori, postaje jasno da je zastupnik McHenry jednako ozbiljan, motiviran i politički zreo kao i njegovi mnogo stariji kolege.